Nous Vauchiers de Commerci, sires de Chastelvilain, faisons savoir à touz ces qui verront et orront ces presantes lattres que nous, à parpetuel memoire avoir çay en avant, de nostre bone et propre velonté, pour bien et pour leaulté, confessons et recognossons que nous tenons nous chastiaus, c’est assavoir Monrevel et Chastelvilain rendables et jurables, pour nous et pour nouz hoirs à toutjorsmais permaignablemant, dou noble baron monsignour Jeham de Chalon, signour d’Arlay, nostre amey signour et neveu; et confessons et recognossons que nous tenons en fié lige, pour nous et pour noz hoirs à toutjoursmais permaignablemant, doudit monsignour Jeham de Chalon, signour d’Arlay, toutes les choses ci après contenues et escriptes: c’est assavoir Champaignole et le merchié et les foires doudit leu, Escuvillon, Woinon, Saint-Germain et ce que nostre peres avoit à Sise et es apartenances, Le Pasquier, Verz, Lumuy, Le Nam, Sapoy et la garde de la grange d’Ardon, et ce que nous avons es viles dou reverbois, à Moutou, à Latoy, à Larderet, le bois de Tarevant et les conquestes que nous avons fait en la terre et en la chastelenie de Monrevel et de Chastelvilain et es apartenances doudit leu, Sirous, Conte, Gylley, Gylleret, Len, Traffaye, Cyam, Syen, l’abergemant desouz Chastelvilain, Le Chaleme, La Perroine, L’Essart-au-Moinne, le fort de Fontcenne, Les Escrotenés, Entremonz, les jouz, les bois, les justices, les laic, les riveres, les estanz, Charbonel, Charencé, les appartenances et les fiez et les rierefiez de touz les lieus dessus nommez et des appartenances, quamque nous avons et poons avoir conquester [et] edifié es chastiaux et es viles, es territoires et es apartenances de touz les lieus dessusdiz, en quelque meniere que ce soit et coment que il soit nommez et appelez, sauz ce que nous avons à Nay et ceu que nous avons conquis à Sise de Jeham de Cossenay. Et avons repris doudit monsignor Jeham de Chalon, signour d’Arlay, nostre amé signour et neveu, en accressement de fié ligemant, toutes les conquestes et les edifiz que nous avons fait et ferons ou porrons faire, pour nous et pour nouz hoirs, en noz chastel et en noz chastelenie de Monrevel et de Chastelvilain, et es territoires et es appartenances desdiz chastiaux et de touz les lieus dessus devisez et escripz. Et prometons, pour nous et pour noz hoirs, au devantdiz monsignour Jeham de Chalon, signour d’Arlay, nostre amé signour et neveu, luy et à ses hoirs, par nostre soiremant courporelmant doné sus saint evangile, tenir fermemant et garantir permaignablemant toutes les choses dessus devisées et escriptes, et en la forme et en la menieire dessusdite. En tesmoint de ces choses, nous avons mis nostre seel pendant em cestes presentes lettres, et avons proié et requis à religious home et honeste Raoul, abbé dou Laic-de-Carnens, de l’ordre de Premonstré, de la dyocese de Losanne, et à noble et saige monsignour Henri, signour de Jou, que il metent leur seaux pendant en ces presantes lettres auvec le nostre... Ce fut fait et donné l’am de l’incarnation Nostre Signour corrant par mil CC octante et siex, l’uictive de saint Pere et saint Poul, apostres.